Ein Bild, das Text, Schrift, Grafiken, Logo enthält.

Automatisch generierte BeschreibungEin Bild, das Teller, Zeichnung enthält.

Automatisch generierte Beschreibung

**NAGOVOR,** mag. Hanzi Filipič

**»Na Koroškem nam je slovenščina srčna zadeva«**

Če bi moral na hitro povedati, kaj je za Franca Kattniga značilno, mi med prvimi pridejo na misel: ljubezen do slovenske besede, predvsem zgornjerožanskega narečja, ljubezen do kulture, umetnosti in knjige, duhovitost, domiselnost, kreativnost, iniciativnost, humor. Tako med nemško govorečimi prijatelji kakor tudi med koroškimi Slovenci je poznan tudi pod vzdevkom »Ideen-Franz«, kot Keč, Kafra, Kibic, Prosenov Francej ali Prosenave Micije Franci … Zato nikakor ne začudi, da je bil leta 1979 Franc Kattnig, med drugim referent za tisk v odboru KKZ, tisti, ki je predlagal KKZ in NSKS ustanovitev Tischlerjeve nagrade.[[1]](#footnote-1)

Franc Kattnig se rodi v nedeljo 7. januarja 1945 pri Prosenu v Spodnjih Goričah v občini Rožek »kot tipičen Korošec /…/ nezakonsko«, kakor sam kasneje hudomušno zapiše.[[2]](#footnote-2) Ker v Beljaku tulijo sirene in padajo bombe, mati Marija otroka rodi doma.[[3]](#footnote-3) Otrokov oče maja 1945 »izgine« v Jugoslavijo in se ne oglasi več. Z mamo živita pri starih starših, in ker dedej ne morejo več delati, prevzamejo vlogo pestunje in ga imajo zelo radi. Malemu Francu veliko pripovedujejo in tudi sicer preživi svoje otroštvo v toplini stare kmečke domačije. Vsi ga imajo radi. Kasneje se hvaležno spominja, kako so z dedijem in mamo poslušali babico, ki je brala iz knjig. Toplino in ljubezen doma opiše z besedami, da je v otroštvu vedno sijalo sonce. Posebno močno je povezan s svojo mamo, ki ji, kjer le more, izkazuje svojo hvaležnost.

Knjige v hišo prinašata rožeški župnik Niko Marktl in Flori Košat, poverjenika Mohorjeve družbe. Stari stric (Janez Katnik) in stric (Bertrand Kotnik) sta duhovnika in tudi onadva vedno znova poskrbita za knjige, kulturo in izobraževanje. Domača hiša pa je predvsem hiša srčne kulture. Tako Franc v svoji družini prejema ljubezen, ki je tako pomembna za razvoj otroka in za njegovo emocionalno trdnost. Ljubezen do slovenske besede, predvsem domačega narečja, kulture in knjige, mu je položena v zibelko.

Nekega dne leta 1957 župnik Niko Marktl mami predlaga, da naj prijavi zbujenega fantka na sprejemne izpite za pravkar ustanovljeno Slovensko gimnazijo. Ta korak priporoča tudi stric pater Bertrand Kotnik in tako se z mamo odločita, da gresta v Celovec. Za to odločitev zve učitelj slovenščine na glavni šoli v Št. Jakobu in Francu poslabša oceno pri slovenščini na štirico, kar mamo spravi v dvome: »Ja, a te bojo dro vzel*ә*?« A ko ju pred gimnazijo zagleda Pavle Zablatnik, ki mamo Marijo pozna, veselo vzklikne: »Ja Mici, a ti s*ә* tud*ә s pubam* tla?« in po pogovoru z Zablatnikom in ravnateljem Joškom Tischlerjem je vse rešeno. Franc se kasneje spominja tega dogodka: »Vesela mi je mama rekla, da me rada zaupa takim ljudem, ki bodo nas, dijake, imeli zelo radi!«

V gimnaziji Franc dobi »kar tri očetovske profesorje: Tischlerja, Zablatnika in v Mohorjevem domu kot nameček še doktorja Franceta Cigana!« Gimnazijskih let se spominja: »Ozračje na ›naši‹ gimnaziji je bilo enkratno /…/. Gimnazija smo bili družina: v profesorskem zboru smo imeli kar več očetov in mam, med sošolci pa sestre in brate. In pomagali smo vsak vsakemu.« Tako ozračje seveda prispeva k učnemu uspehu: Franc je odličnjak, veselje ima predvsem s fiziko in matematiko. Nepozabno ostane tudi srečanje z ravnateljem Tischlerjem v Prešernovi rojstni hiši v Vrbi po maturitetnem potovanju po Jugoslaviji (1963), na katerem so le za las ušli katastrofalnemu potresu v Skopju. Franc se spominja: »S svojim tipičnim, hripavim glasom nas je rotil, da naj ostanemo zvesti staršem, narodu in Bogu, kakor ga je bil rotil njegov oče, ko se je s Tinjskega polja poslavljal v celovško gimnazijo: ‚Pa na Boga, pa na mamo ne pozabi!‘ S solznimi očmi smo mu segli v roko …«

Po maturi vpiše na Tehnični univerzi na Dunaju strojno tehniko in študij uspešno konča leta 1969. Med letoma 1969 in 1977 je na isti univerzi asistent na raznih inštitutih od letalstva do transportne tehnike.

Koj po prihodu na Dunaj najde v Klubu slovenskih študentov na Dunaju zatočišče. Vodilni v klubu – Janko Zerzer, Pavel Zdovc, Feliks Bister, Jože Wakounig in še kdo – prišleke toplo sprejmejo in jim dodelijo naloge. Franc postane klubski knjižničar. Študentje s Francem na čelu z informacijskimi listi in prireditvami kmalu začnejo informirati nemško javnost in dunajske časnikarje in politike o vprašanjih koroških Slovencev. Prepričani so, da lahko le tako pridobijo vsaj del nemško govorečih, da podprejo prizadevanja koroških Slovencev in so z njimi solidarni.

Že v svojem gimnazijskem času izdaja šolski glasili *Problemi* in *Francej je zmeraj zraven* in na pobudo Karla Smolleja pomaga pri razpečavanju revije koroških mladih pisateljev in pisateljic *Mladje*, potem je kot študent in predsednik Kluba mladje, ki je izdajatelj revije, »tehnični urednik« Mladja in zvesto skrbi za finance, da revija lahko izhaja. Prve številke, za katere poskrbi, peljeta z mamo s konjsko vprego na pošto v Rožek.

Kot predsednik Kluba mladje Franc Kattnig »pri vseh različnih pogledih članov [poskrbi] za novo organizacijsko aktivnost«.[[4]](#footnote-4) Na Dunaju pripravi potujočo razstavo »mladjevcev«, koroškoslovenskih umetnikov, ki objavljalo v Mladju, soorganizira jezikovno letovanje otrok na morje (»mladje na morje«), pa tudi gledališko skupino »oder mladje« in »lutke mladje«. S sodelavci izda tudi nekaj knjižic.

Na Dunaju je aktiven član Akcijskega komiteja za pravice koroških Slovencev (Aktionskomitee für die Rechte der Kärntner Slowenen) in 1976 pripravi knjižico »Für die Rechte der Minderheiten« (Za pravice manjšin). Demonstrira za pravice Kurdov, za konec vietnamske vojne, za enakopravnost žensk, zbira podpore za lačne in uboge, pomaga številnim beguncem. Pri tem naveže marsikateri stik, npr. z Güntherjem Nenningom, Aloisom Mockom, Erhardom Buskom, Heinzem Fischerjem idr., in zve za celovškega arhitekta, ki organizira reševalno preselitev dojenčkov iz Južne Amerike v Avstrijo. Z ženo se odločita, da posvojita dojenčka, in ko drži v rokah »nebogljen kupček življenja«, malo Ano oz. Miši, se začne velika zgodba o ljubezni. Danes Miši vrača to ljubezen, saj zdaj ona skrbi za atija.

Vseskozi je v svojem dunajskem času povezan s Koroško, in ko ga doma pobarajo, ali bi hotel podedovati domačijo, se vrne na Koroško. Kasneje vrnitev oceni kot najpomembnejši dogodek v svojem življenju. Ker Franc poučuje fiziko in matematiko tudi že na srednji šoli na Dunaju, mu obljubijo, da bo dobil službo učitelja na Tehniški srednji šoli na Koroškem. Vendar na tej šoli o tem nihče ničesar ne ve. Kljub temu ostane na Koroškem in postane za nekaj let »poklicni Slovenec«, ko mu tajnik NSKS, Filip Warasch, ponudi službo v okviru NSKS in nastajajočega Slovenskega informacijskega centra. Njegov prijatelj, sošolec in kolega iz dijaških in študijskih let, Karel Smolle, ocenjuje, da je bilo Francevo »dolgoletno delovanje v SIC pri NSKS ›pionirski‹ slovenski marketing«.

Franc je slej ko prej poln idej: akcija »Dvojezično je bolje«, da bi se tudi nemško govoreči naučili slovensko, oktobrska arena v Celovcu, Tischlerjev pokal, ki ga od leta 1977 vsako leto podeljujejo »maturantki/maturantu z najodličnejšim uspehom« ...

Pri samostojni kandidaturi KEL leta 1975 se z vso močjo vključi v volilni boj, ideja kampanje »Apovnik v deželni zbor« je prav tako njegova; o takratnem ozračju se leta kasneje spominja, kako so vsi sodelovali, od starešin do mladih, da bi bil Pavel Apovnik izvoljen v deželni zbor. Vključen je tudi v volilni boj KEL z glavnim kandidatom Karlom Smollejem pri deželnozborskih volitvah leta 1979. Legendaren je volilni plakat, na katerem Franc pozira kot delavec, nad njim pa provokativni napis: »Deutschkärntner Arbeiter und Bauern! Dieser Slowene will Euch Eure Fabriken in Südkärnten wegnehmen!“

Že leta 1977 ga dolgoletni tajnik Nužej Tolmaier vzame s seboj na teren in pritegne k sodelovanju. Od tega leta je referent za tisk v odboru KKZ do leta 2001 in nato je spet v letih 2004 do 2013 v odboru, med letoma 1989 in 1995 je celo podpredsednik. Tudi tam spodbudi marsikateri projekt, sploh je trojica Nužej Tolmaier, Janko Zerzer in Franc Kattnig pri KKZ izjemno produktivna, predvsem na področju dela z mladino, a je tudi sicer zaslužna za številne akcije in prireditve KKZ. Kot zanimivost naj omenim, da leta 1977 izdata KKZ in Klub mladje knjižico Milke Hartman *Pesmi z Libuškega puela* s spremno besedo Pavla Zdovca. Odgovorni urednik knjižice je – Franc Kattnig.

Leta 1979 da Franc Kattnig pobudo za ustanovitev Kulturnega društva »Peter Markovič« s »trdnim ciljem krepitve in ohranitve domačega izročila in spoštljivega sožitja z narodom sosedom«. Od začetka do leta 2023 je predsednik društva. V 40 letih se zvrsti krepko več kot 300 raznih prireditev, od gledaliških predstav, branj do domačih in klasičnih koncertov. Posebno ponosen je Franc na delovanje otroškega zbora »Didldumdaj« pod vodstvom Gertije Schuster. Društvo s predsednikom na čelu leta 1985 rožeški občini predlaga, da naj uredi prostor za razstavo zbirke rožeških najdb iz keltskega časa. Iz te pobude nastane znameniti keltski muzej na Bregu pri Rožeku. Dejaven je v občinski politiki in predvsem tudi v rožeški fari in s svojimi pobudami in svojim delom poskrbi za poživitev verskega in farnega življenja.

Leta 1981 mu ravnatelj Mohorjeve Anton Koren zaupa vodstvo Mohorjeve založbe. Ko sede za svojo pisalno mizo na novem delovnem mestu, telefon šele začne zvoniti in pisalni stroj drdrati, obiski šele začno prav prihajati in s svojim ›spačkom‹ (2CV) začne »obiskovati avtorje, uredniške kolege in zanimive, za založbo pomembne osebe v deželi Koroški in v Avstriji, a nič manj v Sloveniji in tudi na Tržaškem in Goriškem« (Vinko Ošlak).[[5]](#footnote-5)

Franc Kattnig v najkrajšem času popelje Mohorjevo založbo med takrat večje založbe na Koroškem in postopoma dviguje število pri celovški Mohorjevi letno izdanih knjig. Sprva je odgovoren (skoraj) za vse sam, nato pridobi sodelavce urednike. Prvi večji podvig je izdaja (skupno z Jankom Zerzerjem) seznama dvojezičnih imen južne Koroške z naslovom Dvojezična Koroška / Zweisprachiges Kärnten leta 1982. Od vsega začetka se zavzema za slovenska krajevna imena na Koroškem in se v nočnih akcijah vozi z Dunaja na Koroško, da dopolnjuje samo nemške krajevne napise s slovenskimi imeni. Ko veliko let kasneje pripoveduje o teh akcijah, ponosno poudarja, da nikdar ni čečkal, temveč skrbno pripravil šablone, da so slovenska imena izgledala, kakor da bi jih kdo »dotiskal«.

Pri srcu so mu knjige etnologa Pavleta Zablatnika (Od zibelke do groba), ki ga še posebno ceni kot človeka z izrazito srčno kulturo. Ko Franca izrinejo iz uredništva revije Mladje, z Vinkom Ošlakom in Dušanom Nendlom leta 1983 zastavi novo revijo Celovški Zvon, prevzame pa tudi urejanje Mohorjevih Koledarjev, Pratike ter mesečnika Družina in dom. Leto zatem uspe pregovoriti Mohorjev odbor, da pristane na izdajanje dvojezičnih otroških knjig in slikanic. V programu se začnejo pojavljati prve nemške knjige, med katerimi knjiga Erwina Ringla, Die Kärntner Seele (1988) v deželi dvigne veliko prahu. Knjige celovške Mohorjeve so v tistem času v Jugoslaviji na seznamu prepovedanih knjig, kljub temu uspe Kattnigu prijaviti zastopstvo Mohorjeve v Sloveniji pod nemškim imenom „Hermagoras“. Knjigo »Stalinistična revolucija« tihotapi z ovitkom verske knjige »Bernadkina pesem« Franca Werfla v Slovenijo, prav tako nemški prevod Prešernovega Sonetnega venca na predstavitev v Sloveniji. Pod njegovim vodstvom začnejo izhajati dela avstrijskih sodobnih avtorjev in avtoric v slovenskem in dela slovenskih avtorjev in avtoric v nemškem prevodu. Izhajajo znanstvene razprave, zgodovinske študije, prevodi slovenske in nemške literature, proza, pesniške zbirke, verske knjige, priročniki, otroške knjige, učbeniki, umetniški koledarji, monografije (Oman, Januš …) in šolske knjige. Konec leta 2006, po skoraj četrt stoletja za krmilom Mohorjeve založbe, odda funkcijo vodje založbe Francu Kelihu, 1. februarja 2010 se upokoji, a kljub temu še do leta 2019 pripravlja vsakoletno Pratiko.

V času, ko Franc vodi založbo, izide 1450 knjižnih izdaj, če pa k temu prištejemo še njegovo delovanje v vlogi založnika pred tem obdobjem in za njim, pa Mohorjeva pod njegovo taktirko izda krepko nad 1600 knjižnih izdaj. Od vsega začetka na novo zastavi založniški program Mohorjeve, z nemškimi izdajami uveljavi založbo tudi na nemško govorečem trgu in po osamosvojitvi razširi dejavnost v matično Slovenijo. Za življenjsko delo na področju založništva ter za pomemben prispevek k razvoju založništva v Sloveniji in zunaj njenih meja ga Strokovno združenje založnikov in knjigotržcev Slovenije leta 2001 odlikuje s prestižno Schwentnerjevo nagrado.

Dobro sodeluje tudi z ravnateljem Mohorjeve dr. Antonom Korenom in tako na njegovo pobudo nastane Omanova ustanova in tudi spomenik pred Mohorjevo, če omenimo le dve iniciativi. Kattnigovo vodilo je, da je govorjenje samo premalo, da je treba ideje tudi uresničiti in prepričanja potrditi z dejanji.

Po upokojitvi ne miruje, z dvojno močjo se posveča urejanju zapuščine strica Bertranda Kotnika, predvsem pa dopolnjuje stričev narečni slovar, ki končno izide leta 2017 pod naslovom: Marnvam po domače. Živi narečni besednjak slovenskega govora v zgornjem Rožu – od Huma pri Rožeku do Mute pri Svečah. Z njim reši številne narečne besede pred izumrtjem. Predano se posveča delovanju kulturnega društva in predvsem raziskovanju del rožeškega slikarja Petra Markoviča (1866–1929), o katerem skupno z društvom pripravi razstavo.

Zna pa reči tudi ne, kadar je potrebno, in se odločno upreti krivici. Kot prvi od številnih študentov in študentk »leti« v šestdesetih letih iz študentskega doma Korotan, ker se zavzame za izkoriščano snažilko. Potem pa še temu ali onemu korotanskemu emigrantu velikodušno ponudi v svojem stanovanju azil.

Še danes mi je pred očmi, kako na videz uglajenega gospoda, ki mu na založbo pride tvezit, da nemški Vermaht ni bil zločinski, fizično porine čez prag svoje pisarne in za njim zaloputne vrata.

Franc Kattnig s svojo nasmejanostjo in prijaznostjo vedno deluje prikupno. Ko ga srečaš, imaš takoj občutek, da si mu pomemben. Ima izjemno sposobnost odkrivanja talentov, ljudi zna nagovoriti in pritegniti k sodelovanju. Vrhu tega ima dolgo sapo, ko se spoprijema s težavami, problemi in se zlasti izzivov ne ustraši. Spominjam se, kako sem se nekoč pritoževal, da v snežnem metežu že ne grem v Ljubljano. Pa mi je odgovoril: »Maš ja četne!« in potem pravil, kako je nekoč moral natikati snežne verige, ko se je vozil čez zasneženi prelaz Predel in kako je to bilo lepo.

Franc je vedno poln idej in zamisli, duhovit in šaljiv. Legendarni so njegovi nagovori ob predstavitvah in koncertih. Oporne točke za nagovore si zapisuje na majhne listke formata 8,5 x 15 cm, ki jih človek lahko vtakne v žep sakoja, ideje, domislice, naslove in vse, kar bi bilo lahko koristno, pa na odrezke, robove časopisov, ki jih skrbno odtrga, ali na serviete. In najboljše ideje se porajajo, ko ponoči ne more spati. Takrat vstane, si zapiše misli na nepopisan košček papirja, se hladno oprha in gre spet spat, novemu dnevu in uresničitvi idej naproti.

Ko mu v Cankarjevem domu, v veliki Linhartovi dvorani izročijo Schwentnerjevo nagrado, je zelo nervozen, ker nima pripravljenega govora, a ko je na odru, pove, da je v Sloveniji slovenščina predvsem komunikacijsko sredstvo, pri nas na Koroškem pa srčna zadeva. In takrat v dvorani vstanejo in mu zaploskajo.

Čeprav mu je bolezen pred dvema letoma vzela veliko, njegovega prijaznega in prikupnega nasmeška mu ni mogla vzeti. In veliko, zelo veliko je ostalo!

Tako sem zelo vesel, da 46. Tischlerjevo nagrado prejme dipl. inž. Franc Kattnig za življenjsko delo na kulturnem in založniškem področju ter za dolgoletno prizadevanje v prid slovenskega jezika in kulture na Koroškem.

„Sympathisch, ein bissl chaotisch, bauernschlau“, so beschrieb vor fast 20 Jahren Uschi Loigge treffend unseren Preisträger DI Franc Kattnig.[[6]](#footnote-6) Dem darf ich hinzufügen, dass er auch einfallsreich, innovativ, durchsetzungsfähig, kreativ und humorvoll ist, ein Liebhaber des slowenischen und deutschen Buches, der österreichischen und slowenischen Literatur, Kunst und Kultur und dass sein Herz der slowenischen Mundart des oberen Rosentales gehört. Er ist achtsam, nie aufdringlich, hilfs- und dialogbereit, mit einem außerordentlichen Gespür für noch unentdeckte Talente. Er lässt seine Gesprächspartnerin/seinen Gesprächspartner mit seiner sympathischen Art stets wissen, dass gerade jetzt sie bzw. er die wichtigste Person für ihn ist.

Franc Kattnig wurde am 7. 1. 1945 im schlimmsten Kriegswinter in Untergoritschach / Spodnje Goriče – weil Villach gerade bombardiert wurde – geboren. Er hatte für die damalige Zeit eine außerordentlich glückliche Kindheit: meine Kindheit war ein einziger Sonnenschein, wird er später formulieren. Der kleine Franc besucht die Volksschule in Rosegg, danach zwei Jahre die Hauptschule in St. Jakob und ab 1957 das neu gegründete Bundesgymnasium für Slowenen in Klagenfurt, wo er 1963 maturiert und von Landeshauptmann Ferdinand Wedenig das Maturazeugnis ausgehändigt bekommt.

Danach inskribiert er an der Technischen Universität in Wien Maschinenbau und schließt das damals berüchtigt anspruchsvolle Studium (das schwerste aller Studien) 1969 erfolgreich ab. In Wien ist er im Klub slowenischer Studenten aktiv und bringt mit seinen Kollegen Informationsblätter in deutscher Sprache heraus, um über die Belange und die Lage der Kärntner slowenischen Volksgruppe zu informieren. Franc sorgt auch für die finanziellen Mittel der Literaturzeitschrift Mladje und veröffentlicht in dieser Zeit einige Buchbändchen: Sämtlich Slowenen, Für die Rechte der Minderheiten in Österreich, Milka Hartmann usw. Er ist Mitglied des Aktionskomitees für die Rechte der Kärntner Slowenen und schließt sich der 68-er Bewegung an. In dieser Zeit erfährt er, dass nach dem Militärputsch von Pinochet chilenische Waisenkinder adoptiert und so gerettet werden können und mit seiner ersten Frau beschließt er, Ana bzw. Miši, der fortan seine große Liebe gilt, zu adoptieren.

Von 1969 bis 1977 ist er Universitätsassistent an der TU, 1977 kehrt er nach Kärnten zurück und bezeichnet diese Rückkehr als die beste Entscheidung seines Lebens. Er übernimmt die Leitung des Slowenischen Informationszentrums beim Rat der Kärntner Slowenen, 1981 bietet ihm der Direktor des Hermagoras Vereines / Mohorjeva družba Dr. Anton Koren den Posten als Verlagsleiter an. Franc beginnt mit der Umstrukturierung des altehrwürdigen slowenischen Verlages und erhöht die Buchproduktion von 6–10 Bücher jährlich kontinuierlich bis auf 60 Bücher jährlich. Verlegte der Hermagoras-Verlag davor nur slowenische Bücher, öffnet nun Franc den Verlag auch für den deutschsprachigen Buchmarkt. Rund ein Drittel der Bücher erscheint in deutscher Sprache. Er bringt slowenische Literatur in deutscher Übersetzung und deutsche Literatur in slowenischer Übersetzung auf den Markt, erschließt nach der Verselbstständigung Sloweniens auch den slowenischen Buchmarkt (davor waren Hermagoras-Bücher auf der Liste der verbotenen Bücher in Slowenien), er beginnt mit der Herausgabe von zweisprachigen Kinderbüchern, von wissenschaftlichen Editionen, von Kunstmonographien, Kunstkalendern, Prosa, Lyrik, Geschichtsbüchern … und erweitert das Schulbuchprogramm. Für sein Lebenswerk als Verleger wird er 2001 mit dem renommierten slowenischen Schwentner-Preis ausgezeichnet.

Zudem ist er Mitherausgeber der Literatur- und Kulturzeitschrift Celovški Zvon, Redakteur der Monatszeitschrift Družina in dom, des Hermagoras Kalenders, der Pratika (Bauernkalender) usw. In seiner Zeit als Verlagsleiter erscheinen über 1600 Bücher in slowenischer und deutscher Sprache im Hermagoras Verlag.

1979 gründet Franc Kattnig den Kulturverein „Peter Markovič“ mit dem Ziel, „durch ein breitgefächertes Kulturprogramm in der Gemeinde unsere slowenische Tradition zu erhalten und einen respektvollen Umgang mit dem Sprachnachbarn zu pflegen“. Bis 2019 kann der Verein mehr als 300 Veranstaltungen auf sein Konto verbuchen. 1985 schlägt der Verein der Gemeinde Rosegg vor, ein Keltenmuseum in Frög zu errichten. Franz engagiert sich auch in der Gemeindepolitik und setzt viele Initiativen auch in der Pfarre Rosegg.

Franc Kattnig ist viele Jahre Ausschussmitglied des Christlichen Kulturverbandes in Klagenfurt und initiiert gemeinsam mit Janko Zerzer und Nužej Tolmaier auch dort zahlreiche Kulturaktionen für Kinder, Jugendliche und Erwachsene. Er ist bekannt als „Ideen-Franz“, zahlreiche Aktionen in Kultur und Kunst gehen auf sein Konto: „Zweisprachig ist besser“, Tischler-Preis, Tischler-Pokal, Oman-Stiftung im Hermagoras-Haus, das Denkmal vor dem Hermagoras-Haus usw.

Franc Kattnig steckt voller Ideen und Initiativen, er ist geistreich, besitzt ein ausgeprägtes Gespür für Gerechtigkeit und steht auch in schweren Zeiten treu und unerschütterlich zu seinen Lieben. Seine Ideen notiert er bei jeder Gelegenheit, kein noch so kleines Papierstückchen, keine Serviette ist vor ihm sicher. Die scheinbar chaotische Zettelwirtschaft entpuppt sich dann immer als Ideen-Schatzkiste.

Obwohl ihm vor zwei Jahren eine schwere Krankheit viel genommen hat, sein sympathisches, gewinnendes Lächeln kann sie ihm nicht nehmen.

Und es ist viel, sehr viel geblieben, wofür wir dankbar sind.

Dragi Franc, Buh voni!

1. Janko Zerzer: Tischlerjeva nagrada, Tischlerjev govorniški natečaj, Tischlerjev pokal. V: Simpozij o dr. Jošku Tischlerju. Zbornik predavanj in prispevkov. Izdala KKZ et. a. (Celovec–Ljubljana–Dunaj 2009) str. 147–149, tu 147. [↑](#footnote-ref-1)
2. Franc Kattnig: Spomini na »očeta«. V: Simpozij o dr. Jošku Tischlerju. Zbornik predavanj in prispevkov. Izdala KKZ (et al.) (Celovec–Ljubljana–Dunaj 2009) str. 241–243, tu 241. [Dalje: Kattnig, Spomini] [↑](#footnote-ref-2)
3. Marija Makarovič (ured.): Tako smo živeli. Življenjepisi koroških Slovencev, 2. knjiga (Celovec 1994). Marija Kaltenbacher, rojena 1921, str. 99–104, tu str. 102. [↑](#footnote-ref-3)
4. Pogovor s Feliksom Bistrom v Nedelji, 22. 12. 2024, str. 18–19, tu str. 18. [↑](#footnote-ref-4)
5. E-pismo Vinka Ošlaka z dne 8. 1. 2025. [↑](#footnote-ref-5)
6. Kleine Zeitung, 6. Jänner 2005, S. 73. [↑](#footnote-ref-6)